贈清道
作者：沈遼
朝代：宋

paragraphs: 少年好書老彌篤，牙籖錦囊數百軸。
江左墨妙世不矚，有唐諸公粗可錄。
諸公草法無可稱，中葉始有張顛名。
張顛下筆有神會，其妙不似點畫成。
後來沙門有藏真，措意瀟灑尤更精。
當時二子最名盛，至今學者皆伏膺。
本朝蘇公名弟兄，汝南蒲陽亦有聲。
比來諸公已老死，其餘卑俗類可憎。
我昔乘興遊都城，列子示我新素屏。
始知無擇得此道，長沙道人今復生。
歸來窮巷掩柴荆，惠然相訪得忘形。
贈我數行豈無意，勢如九河注滄溟。
中間龍蜃降沒升，歡伏不暇獨可驚。
自欲何能謝言情，欲贈金玉還愧輕。
慇懃之揖喜不勝，使我驅霧老眼明。